เช็คเด้งน้อยลงเดือนต.ค.ลด90ล้าน
เช็คเด้งน้อยลงต่อเนื่อง สิ้น ต.ค. มูลค่าลด 90 ล้าน ยันไม่น่าห่วงแม้เศรษฐกิจยังไม่ฟื้น
17 พ.ย. 2558

เช็คเด้งน้อยลงต่อเนื่อง สิ้น ต.ค. มูลค่าลด 90 ล้าน ยันไม่น่าห่วงแม้เศรษฐกิจยังไม่ฟื้น
ธนาคารแห่งประเทศไทย (ธปท.) รายงานการเรียกเก็บเงินตามเช็คล่าสุด ณ สิ้นเดือน ต.ค.ที่ผ่านมา พบว่า ทั้งระบบทั่วประเทศมีปริมาณเช็คเรียกเก็บรวมทั้งสิ้น 5.5 ล้านใบ มีมูลค่ารวม 2.95 ล้านล้านบาท ลดลงเมื่อเทียบกับระยะเดียวกันปีก่อน 9.2% และ 11% ตามลำดับ
ทั้งนี้ ในจำนวนนี้มีเช็คคืนไม่มีเงินหรือเช็คเด้งจำนวน 6.16 หมื่นใบ มีมูลค่า 8,840 ล้านบาท โดยปริมาณเช็คเด้งลดลง 8,339 ล้านบาท หรือ 11% เมื่อเทียบกับระยะเดียวกันปีก่อน ขณะที่มูลค่าเช็คเด้งลดลงเล็กน้อย 90 ล้านบาท หรือ 1.01% อย่างไรก็ดี หากเทียบกับเดือนก่อนหน้าเช็คเด้งก็ลดลงเช่นกัน
สำหรับปริมาณเช็คเด้งทั้งหมดคิดเป็นสัดส่วน 1.1% ของปริมาณเช็คเรียกเก็บรวมทั่วประเทศ ส่วนมูลค่าเช็คเด้งคิดเป็นสัดส่วน 0.3% ของมูลค่าเช็คเรียกเก็บรวม แบ่งเป็นเช็คเด้งในเขตกรุงเทพฯ และปริมณฑลมากที่สุด 3.23 หมื่นใบ มูลค่า 5,690 ล้านบาท ส่วนเช็คเด้งในเขตภูมิภาคมีจำนวน 1.01 หมื่นใบ มูลค่า 1,470 ล้านบาท และเช็คเด้งข้ามเขตจังหวัดอีก 1.92 หมื่นใบ มูลค่า 1,670 ล้านบาท
ขณะเดียวกัน มีเช็คคืนปริมาณรวม 8.67 หมื่นฉบับ คิดเป็นมูลค่า 1.58 หมื่นล้านบาท โดนปริมาณเพิ่มขึ้น 1.6% ขณะที่มูลค่าเพิ่มขึ้น 0.5% ทำให้สัดส่วนมูลค่าเช็คคืนรวมต่อเช็คเรียกเก็บลดลงจากปีก่อน 0.64% เหลือ 0.53%
รายงานจาก ธปท. เปิดเผยว่า ธปท.ไม่มีความกังวลกับยอดเช็คเด้งในสัดส่วนดังกล่าว แม้เศรษฐกิจที่ยังฟื้นไม่ชัดในปัจจุบันจะกดดันให้มีเช็คเด้งเพิ่มขึ้น เนื่องจากแนวโน้มเช็คเด้งมีปริมาณลดลงอย่างต่อเนื่อง ตามความนิยมการเช็คที่ลดลง ขณะเดียวกันสัดส่วนเช็คเด้งก็น้อยมาก เมื่อเทียบกับยอดเรียกเก็บเช็คทั้งระบบ